b'\n_START_ARTICLE_\nNacionalna dr\xc5\xbeava\n_START_PARAGRAPH_\nPojam nacionalna dr\xc5\xbeava, za razliku od op\xc4\x87enitijeg pojma "dr\xc5\xbeava", odnosi se na dr\xc5\xbeavu u kojoj prevladava jedna nacija._NEWLINE_Ovaj se oblik dr\xc5\xbeave uobi\xc4\x8dajio tijekom zadnjih nekoliko stolje\xc4\x87a (pogotovo u zadnjih pedeset godina, osim u Africi), pa se danas za ve\xc4\x87inu dr\xc5\xbeava mo\xc5\xbee re\xc4\x87i da su nacionalne dr\xc5\xbeave. Makar je, primjerice, u Europi postojala svijest o etni\xc4\x8dkoj pripadnosti, tipi\xc4\x8dna dr\xc5\xbeava je obuhva\xc4\x87ala razli\xc4\x8dite narode - tako je primjerice Ugarska obuhvatila prostrana podru\xc4\x8dja nastanjena prete\xc5\xbeno Hrvatima, Rumunjima i Slovacima, te mnoga naselja nastanjena drugim etni\xc4\x8dkim zajednicama, primjerice Srbima i Nijemcima; sve to bez nekog organiziranog nastojanja da se te zajednice ma\xc4\x91arizira. Na sli\xc4\x8dan je na\xc4\x8din Poljska u svojem povijesnom zenitu od 16. do 18. stolje\xc4\x87a obuhvatila \xc5\xa1iroka podru\xc4\x8dja u kojima je bilo malo ili nimalo Poljaka._NEWLINE_Od 18. stolje\xc4\x87a \xc5\xa1iri se svijetom sve vi\xc5\xa1e ideja o nacionalnoj dr\xc5\xbeavi - nacionalizam, koji svoju punu afirmaciju dobiva u Deklaraciji o pravima \xc4\x8dovjeka i gra\xc4\x91anina iz 1789. godine, u \xc4\x8dijem \xc4\x8dlanku 3. Francuska revolucija deklarira: \xc2\xabIzvor suverenosti nalazi se u Naciji. Nijedno tijelo i nijedan pojedinac ne mo\xc5\xbee vladati bez izri\xc4\x8ditog dopu\xc5\xa1tenja Nacije.\xc2\xbb Time je "nacija", koji se termin do tada koristio da bi se iskazala etni\xc4\x8dka pripadnost, postala temelj suvereniteta, tj. nije dr\xc5\xbeava vi\xc5\xa1e po\xc4\x8divala na monarhu i tijelu plemstva, nego na \xc5\xa1irokoj zajednici dr\xc5\xbeavljana, koji vi\xc5\xa1e nisu ni\xc4\x8diji podanici._NEWLINE_Do danas ima dr\xc5\xbeava gdje se te\xc5\xa1ko mo\xc5\xbee re\xc4\x87i da prevladava jedna nacija. Sve se dodatno komplicira ako se upitamo \xc5\xa1to je nacija. Mnoge dr\xc5\xbeave, kao \xc5\xa1to su Belgija i \xc5\xa0vicarska, sadr\xc5\xbee brojne jezi\xc4\x8dne, vjerske ili etni\xc4\x8dke skupine, od kojih nijedna nema o\xc4\x8diglednu prevlast. Ipak, nacionalni se identitet mo\xc5\xbee izgraditi unato\xc4\x8d tim razlikama, kao \xc5\xa1to pokazuju \xc5\xa0vicarska i Sjedinjene Ameri\xc4\x8dke Dr\xc5\xbeave ._NEWLINE_Bolji primjer suvremene nenacionalne dr\xc5\xbeave jest Velika Britanija, koju sa\xc4\x8dinjavaju \xc4\x8detiri nacije: Engleska, \xc5\xa0kotska, Sjeverna Irska i Wales. Iako je Engleska u pro\xc5\xa1losti vladala Velikom Britanijom, danas to vi\xc5\xa1e nije slu\xc4\x8daj. Sli\xc4\x8dan primjer je suvremena \xc5\xa0panjolska, u kojoj Baski, Katalonci i Galicijci tvrde da su zasebne nacije, koje se razlikuju od povijesno dominantne Kastilje (\xc5\xa1panjolski ustav iz 1978. godine spominje "regije i nacionalnosti" unutar \xc5\xa0panjolske i implicitno potvr\xc4\x91uje da su oduvijek postojale)._NEWLINE_Francuska je kroz povijest uspjela u jedinstvenu nacionalnu dr\xc5\xbeavu galskog predznaka uvesti elemente koji su kulturno izuzetno razli\xc4\x8diti: Bretanja, Akvitanija, Languedoc i Burgundija. Ipak, bila je manje uspje\xc5\xa1na na Korzici._NEWLINE_U mnogim slu\xc4\x8dajevima, kao \xc5\xa1to su Kanada, \xc5\xa0vicarska, Sjedinjene Ameri\xc4\x8dke Dr\xc5\xbeave, Indonezija, Iran, Indija i Kina, radilo se na stvaranju nacionalnog identiteta koji uklju\xc4\x8duje razli\xc4\x8dite skupine unutar iste nacionalne dr\xc5\xbeave. Kina je zato stvorila pojam "zhonghua minzu" (kineski narod), koji uklju\xc4\x8duje razne etni\xc4\x8dke skupine._NEWLINE_Primjeri nenacionalnih dr\xc5\xbeava su carstva koja pokrivaju vi\xc5\xa1e od jedne nacije, gradovi-dr\xc5\xbeave koji mogu biti unutar nacije, talasokracije, nacije ili plemena Indijanaca, koji nemaju svoju dr\xc5\xbeavu, kao i suverene korporacije (recimo, British East India Company). Palestinci se ponekad spominju kao Nacija bez dr\xc5\xbeave, \xc5\xa1to se govorilo i za europske \xc5\xbdidove prije slu\xc5\xbebenog osnutka Izraela 1948. godine.'